Bičio kyšulys: žvelgiant į pietryčius. Pietinėje kyšulio pakrantėje 1902 m. pastatytas Bičihedo švyturys
Bičio kyšulys (žvelgiant į pietryčius)
Bičio kyšulys (vaizdas į pietvakarius)
Bičio kyšulys (žvelgiant į vakarus)
Bičio kyšulio vaizdas iš lėktuvo. Nuotraukos viršuje matyti Istborno miestas
**Bičio kyšulys** arba ***Bičihedas*** (angl. *Beachy Head* – „paplūdimio kyšulys") – kyšulys Anglijos Rytų Sasekso grafystėje. Jame yra aukščiausias kreidinis klifas visoje Didžiojoje Britanijoje, kurio aukščiausias taškas virš jūros lygio iškilęs 162 m aukščio. Bičio kyšulio kreidiniai klifai yra ilgesnės kreidinių klifų pietinėje Anglijoje dalis

Geografija
----------

Bičio kyšulio kreidiniai klifai yra susidarę prie Lamanšo sąsiaurio šiaurės rytų dalies arba Anglijos Rytų Sasekso grafystės pietvakariuose – tuoj pat į pietryčius nuo Septynių Seserų kreidinių klifų. 

Bičio kyšulio pietinės pakrantės klifai nuo Istborno miesto centro yra apie 4,8 km į pietvakarius, nuo Syfordo miesto apie 10,7 km į pietryčius, nuo Istdyno miestelio apie 3,7 kilometrai į pietvakarius. Į šiaurės vakarus yra nedidelis Fristono miškas.

Bičio kyšulys yra Pietinių Daunso kalvų nacionalinio parko dalis, ir yra jo pietryčių pakraštyje.

Geologija
---------

Bičio kyšulys formavosi apatinės kreidos periodo pabaigoje, maždaug prieš 66-100 milijonus metų, kai ši vieta buvo priešistorinės jūros dugne. Per kainozojaus erą kreidos depozitai buvo iškelti. O pasibaigus paskutiniam ledynmečiui, ėmė kilti jūros lygis suformuodamas Lamanšo sąsiaurį, per visą šį laiką dėl jūros bangų mūšos, vėjo veikiamos erozijos palei Sasekso pakrantę formavosi šie klifai.

Bičio kyšulio pakrantės klifai ir toliau formuojasi veikiami vėjo ir jūros bangų erozijos, bet stambūs uolienų atskilimai pasitaiko rečiau.

Nepaisant kad nuo Rytų Sasekse esančių kreidinių klifų grandinės, kurioje yra Bičio kyšulys, dėl atskilusių uolienų stambūs griuvimai pasitaiko ne kasdien, bet dėl įskilusių klifo uolienų visada išlieka pavojus, netoli klifų krašto esantiems žmonėms. Dėl uolienų nuosmukių pasirodo perspėjimai nuo klifo krašto laikytis mažiausiai 100 m atstumu ar nestovėti šalia klifo apatinės dalies. Netoliese Bičihėdo esančiose vietovėse, dėl žmonių neatsargumo, nepaisymo į perspėjimus pasitaiko ir aukų. 2017 m. į rytus nuo Kukmierheivno (*Cuckmere Haven*) vietovės esančiame Sevensisters gamtos parke (*Seven Sisters Country Park*) šalia klifo pagrindo su nusmukusiomis uolienomis buvo rasta žuvusi jauna mergina.

Pavadinimo kilmė
----------------

Pirmą kartą Bičio kyšulys paminėtas 1274 m. kaip „*Beauchef*", o 1317 m. jau buvo vadintas „*Beaucheif*". Ir tik nuo 1724 m. nusistovėjo dabartinis pavadinimas „*Beachy Head*". Angliškasis Bičio kyšulio pavadinimas neturi nieko bendro su paplūdimiu, iš tikrųjų tai yra tik prancūzų kalbos žodžių *„Beau chef"* iškraipymas, reiškiantis *nuostabus kyšulys*.

Kita
----

Bičio kyšulys pasaulyje liūdnai pagarsėjęs savižudybėmis. Jo apylinkės yra turistų traukos centras. Čia yra filmuota nemažai filmų, tarp kurių tokie filmai: „Haris Poteris ir Ugnies taurė" bei „Į dienos šviesą".

Šaltiniai
---------

1. ↑
2. ↑  beachyhead.org.uk / Beachy Head History
3. ↑  dailystar.co.uk / Woman defies DEATH eating picnic YARDS from cracked cliff edge on UK coast. Published 9th February 2018
4. ↑  bbc.co.uk / Walkers warned as chalk cliffs collapse in Sussex, 26 May 2016
5. ↑  telegraph.co.uk / Woman found dead after two major cliff falls amid fears more of the East Sussex coastline could crumble into the sea, 23 June 2017
6. ↑  Surtees, Dr John (1997). *Beachy Head*. Seaford: SB Publications. ISBN 1-85770-118-6.
7. ↑  Ekwall, Eilert (1960). *The Concise Oxford Dictionary of English Place-names* (4th ed.). Oxford: Oxford University Press. ISBN 0-19-869103-3.

Nuorodos
--------

* beachyhead.org / Welcome to the official website of the Beachy Head Countryside & Visitor Centre Archyvuota kopija 2020-02-18 iš Wayback Machine projekto. | *angliškai*
* youtube.com / Beachy Head in 4k by drone (video)
* youtube.com / Beachy Head, England: English Natural Beauty (video) | *angliškai*
* openstreetmap.org / Beachy Head (žemėlapis)
* google.com / Beachy Head (žemėlapis)
* telegraph.co.uk / Cliff collapse at Birling Gap caught on camera Archyvuota kopija 2018-07-04 iš Wayback Machine projekto. 05 Mar 2014 | *angliškai*
* huffingtonpost.co.uk / Beachy Head Cliffs: Ten Bodies Found At Bottom Of Sussex Landmark In A Fortnight ; Three people were found dead on Monday. By Steven Hopkins, 26/06/2018 | angliškai



|  |  |
| --- | --- |
|  | Šis straipsnis yra tapęs savaitės straipsniu. |